“Qoraqalpoq-agro” erkin iqtisodiy zonasi faoliyatini tashkil etish chora-tadbirlari toʻgʻrisida
(resolution, 2023-03-14)

Qoraqalpogʻiston Respublikasini kompleks ijtimoiy-iqtisodiy rivojlantirish, hududga zamonaviy texnologiyalar va investitsiyalarni faol jalb etish, shuningdek, yangi tashkil etilgan erkin iqtisodiy zonalar faoliyatini qoʻllab-quvvatlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2020 — 2023-yillarda Qoraqalpogʻiston Respublikasini kompleks ijtimoiy-iqtisodiy rivojlantirish chora-tadbirlari toʻgʻrisida” 2020-yil 11-noyabrdagi PQ-4889-son qaroriga muvofiq: Amudaryo, Boʻzatov, Kegeyli, Qonlikoʻl, Qoʻngʻirot, Moʻynoq, Nukus, Taxiatosh, Toʻrtkoʻl, Xoʻjayli, Shumanay va Ellikqalʼa tumanlarida jami 875,4 ga yer maydonida “Qoraqalpoq-agro” erkin iqtisodiy zonasi (keyingi oʻrinlarda — “Qoraqalpoq-agro” EIZ) tashkil etilganligi; “Qoraqalpoq-agro” EIZ faoliyatini boshqarish “Nukus” erkin iqtisodiy zonasi direksiyasi” davlat unitar korxonasiga yuklatilganligi maʼlumot uchun qabul qilinsin. 2. Quyidagilar “Qoraqalpoq-agro” EIZ faoliyatining asosiy vazifalari va yoʻnalishlari etib belgilansin: zamonaviy issiqxona xoʻjaliklarini, jumladan, gidroponika texnologiyalarini qoʻllagan holda, klaster usuli asosida tashkil etish uchun toʻgʻridan toʻgʻri xorijiy va mahalliy investitsiyalar jalb etish, shuningdek, zamonaviy energiya tejovchi issiqxonalar qurish uchun konstruksiyalar, jihozlar va boshqa butlovchi buyumlar ishlab chiqarishni tashkil etish; hududning ishlab chiqarish salohiyatidan samarali foydalangan holda qishloq xoʻjaligi mahsulotlari ishlab chiqarishni koʻpaytirish, ularni chuqur qayta ishlashni kengaytirish va eksport hajmini oshirish; qishloq xoʻjaligi mahsulotlari ishlab chiqarishning urugʻdan to mahsulotni bozorga yetkazib berishgacha boʻlgan toʻliq jarayonini tashkil etishni ragʻbatlantirish; koʻchatzorlar, shuningdek, birlamchi urugʻchilikni tashkil etish uchun sharoitlar yaratish orqali issiqxona xoʻjaliklarini bozor talabi katta, yuqori hosildorlik xususiyatiga ega qishloq xoʻjaligi ekinlari urugʻ va koʻchatlari bilan taʼminlashning samarali mexanizmlarini joriy etish; logistika xizmatlari koʻrsatishning zamonaviy infratuzilmasini shakllantirish, qishloq xoʻjaligi ishlab chiqarish subyektlariga ular tomonidan yetishtirilgan mahsulotlar eksportini tashkil etishda koʻmaklashish; issiqxona xoʻjaliklarini tashkil etishda zamonaviy resurs tejovchi texnologiyalarni, muqobil issiqlik energiyasi manbalaridan foydalanishni keng joriy etish; ishlab chiqarilayotgan mahsulotlarning xalqaro standartlarga muvofiqligini baholash boʻyicha ilmiy-ishlab chiqarish markazlarini tashkil etish. 3. Qoraqalpogʻiston Respublikasi maxsus iqtisodiy zonasining maʼmuriy kengashi: Qurilish vazirligi hamda Investitsiyalar va tashqi savdo vazirligi bilan birgalikda ikki oy muddatda “Qoraqalpoq-agro” EIZning bosh rejasini ishlab chiqsin va tasdiqlasin; Iqtisodiy taraqqiyot va kambagʻallikni qisqartirish vazirligi, Moliya vazirligi, Investitsiyalar va tashqi savdo vazirligi, Axborot texnologiyalari va kommunikatsiyalarini rivojlantirish vazirligi, Transport vazirligi huzuridagi Avtomobil yoʻllari qoʻmitasi, “Hududiy elektr tarmoqlari” AJ, “Hududgaztaʼminot” AJ, “Oʻzbekiston temir yoʻllari” AJ bilan birgalikda uch oy muddatda “Qoraqalpoq-agro” EIZ hududida muhandislik-kommunikatsiya va yoʻl-transport infratuzilmasini rivojlantirish dasturini ishlab chiqsin va tasdiqlash uchun Vazirlar Mahkamasiga kiritsin. 4. Qoraqalpogʻiston Respublikasi Vazirlar Kengashi Oʻzbekiston Respublikasi Investitsiyalar va tashqi savdo vazirligi, Qishloq xoʻjaligi vazirligi, Savdo-sanoat palatasi va tijorat banklari bilan birgalikda “Qoraqalpoq-agro” EIZ hududida: ikki oy muddatda gidroponika texnologiyalarini qoʻllagan holda issiqxona xoʻjaliklarini hamda zamonaviy energiya tejovchi issiqxonalar qurish uchun konstruksiyalar, jihozlar va boshqa butlovchi buyumlar ishlab chiqarish obyektlarini boʻsh turgan qishloq xoʻjaligiga moʻljallanmagan yer uchastkalariga joylashtirish boʻyicha manzilli dasturni ishlab chiqsin va tasdiqlasin; ishlab chiqarilishi oʻzlashtirish uchun taklif qilinayotgan import oʻrnini bosuvchi va eksportga yoʻnaltirilgan tayyor mahsulotlar, materiallar va butlovchi buyumlar turlari toʻgʻrisidagi maʼlumotlarning tadbirkorlik subyektlariga muntazam ravishda yetkazilishini taʼminlasin; loyihalarni amalga oshirish uchun tadbirkorlik subyektlarini jalb etish, ular bilan tizimli ish olib borish, shuningdek, “Qoraqalpoq-agro” EIZ hududida tegishli ishlab chiqarish obyektlarini joylashtirish boʻyicha investitsiya buyurtmanomalarini oʻz vaqtida koʻrib chiqsin; amalga oshiriladigan investitsiya loyihalari biznes-rejalarini ishlab chiqishda tadbirkorlik subyektlariga koʻmaklashish boʻyicha tashkiliy-amaliy choralar koʻrsin. 5. Qoraqalpogʻiston Respublikasi Vazirlar Kengashi mazkur qaror ijrosi boʻyicha amalga oshirilgan chora-tadbirlar samaradorligi va natijadorligi toʻgʻrisida axborotni Vazirlar Mahkamasiga 2021-yil 15-iyul va 2022-yil 15-yanvarga qadar kiritsin. 6. Vazirlar Mahkamasining “Nukus” erkin iqtisodiy zonasi faoliyatini tashkil etish chora-tadbirlari toʻgʻrisida” 2019-yil 22-noyabrdagi 941-son qaroriga ilovaga muvofiq oʻzgartirishlar kiritilsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri S.U. Umurzakov va Qoraqalpogʻiston Respublikasi Vazirlar Kengashi Raisi Q.R. Sariyev zimmasiga yuklansin. 1. 1-ilovada: a) “5-yer uchastkasi” boʻlimi matni quyidagi tahrirda bayon etilsin: “1-boshlangʻich nuqta Nukus shahridagi “Nukus un zavodi” korxonasidan janubiy tomonidan 600 metr masofada, sanoat zonasi hududida joylashgan. 1-nuqtadan chegara Nukus shahrining sanoat zonasi hududi boʻylab janubiy yoʻnalishda 1054 metr masofada 2-nuqtagacha davom etadi. 2-nuqtadan chegara Nukus shahrining sanoat zonasi hududi boʻylab gʻarbiy yoʻnalishda 792,6 metr masofada 3-nuqtagacha davom etadi. 3-nuqtadan chegara Nukus shahridagi “Nukus-polimer” korxonasi tomoniga shimoliy yoʻnalishda 430,5 metr masofada 4-nuqtagacha davom etadi. 4-nuqtadan chegara Nukus shahrining sanoat zonasi hududi boʻylab gʻarbiy yoʻnalishda 1219,2 metr masofada 5-nuqtagacha davom etadi. 5-nuqtadan chegara Nukus shahrining sanoat zonasi hududi boʻylab gʻarbiy yoʻnalishda 435,1 metr masofada 6-nuqtagacha davom etadi. 6-nuqtadan chegara Nukus shahrining sanoat zonasi hududi boʻylab sharqiy yoʻnalishda 1200,1 metr masofada 7-nuqtagacha davom etadi. 7-nuqtadan chegara Nukus shahrining sanoat zonasi hududi boʻylab sharqiy yoʻnalishda 307,5 metr masofada 1-nuqtagacha davom etadi”; b) “9-yer uchastkasi” boʻlimi chiqarib tashlansin. 2. 3-ilovada: a) 10-band quyidagi tahrirda bayon etilsin: “10. Direksiya faoliyatining asosiy maqsadi “Nukus” erkin iqtisodiy zonasini (keyingi oʻrinlarda — “Nukus” EIZ) va “Qoraqalpoq-agro” erkin iqtisodiy zonasi (keyingi oʻrinlarda — “Qoraqalpoq-agro” EIZ) rivojlantirish davlat dasturlarining toʻliq va oʻz vaqtida bajarilishini taʼminlash, shuningdek, “Nukus” va “Qoraqalpoq-agro” EIZlar hududida alohida huquqiy rejimga rioya etilishini taʼminlash yoʻli bilan operativ boshqarish, “Nukus” va “Qoraqalpoq-agro” EIZlar qatnashchilariga xizmatlar koʻrsatishdan hamda ushbu Ustavda nazarda tutilgan boshqa ishlarni (xizmatlarni) bajarishdan (koʻrsatishdan) foyda olish hisoblanadi”; b) 11, 15, 16, 20, 23, 25, 32-bandlardagi “Nukus” EIZ” soʻzlari “Nukus” EIZ va “Qoraqalpoq-agro” EIZ” soʻzlari bilan almashtirilsin.